Blitsbokke steier in Kaapstad(Foto: Rodger Bosch/AFP) Samoa se verdediging was rotsvas en die Blitsbokke het te veel strafskoppe in die eerste helfte afgestaan. Dit is die verhaal van die halfeindstryd van die Kaapstad-sewestoernooi wat Samoa in ekstra tyd met ŉ strafskop pale toe gewen het. Dit is Samoa se eerste eindstryd sedert 2019. Dit was nie dieselfde afgeronde Blitsbokke wat die vorige twee dae hul teenstanders uit die pad gevee het nie. Die Samoane het die Suid-Afrikaners fisiek aangevat en met plettervatte geen hardloopkans gegee nie. Die Suid-Afrikaners sal nou vanaand (omstreeks 18:55) teen die VSA te staan kom om te speel vir die toernooi se derde plek. Puntemakers: SA 7 (0) Drie: Ryan Oosthuizen Doelskop: Ricardo Duarttee Samoa 10 (7) Drie: Vaovasa Afa Sua Doelskop: Paul Scanlan Strafskop: Faafoi Falaniko Nieu-Seeland was te sterk vir die Amerikaners in die ander halfeindstryd. Die manne in swart was met 33-17 baas. Puntemakers: Nieu-Seeland 33 (19) Drieë: Akuila Rokolisoa (2), Sam Dickson, Roderick Solo, Tepaea Savage Doelskoppe: Akuila Rokolisoa (2), Tepaea Savage (2) VSA 17 (5) Drieë: Kevon Williams (2), Perry Baker Doelskop: Steve Tomasin Die Suid-Afrikaanse vroue-sewesspan kon nie een wedstryd in Kaapstad wen nie. In hul laaste wedstryd om uit te speel vir die 11de plek het hulle met 5-15 teen Japan verloor.